b'\n_START_ARTICLE_\nEncebador\n_START_PARAGRAPH_\nUn encebador ("primer" en angl\xc3\xa8s) \xc3\xa9s una cadena d\'\xc3\xa0cids nucleics que serveix com a punt d\'inici per a la replicaci\xc3\xb3 de l\'ADN. \xc3\x89s necessari a causa del fet que els enzims que catalitzen la replicaci\xc3\xb3, les ADN polimerases, nom\xc3\xa9s poden afegir nucle\xc3\xb2tids nous a una cadena ja existent d\'ADN. La polimerasa inicia la replicaci\xc3\xb3 a l\'extrem 3\' de l\'encebador, i fa una c\xc3\xb2pia de la cadena motllo._NEWLINE_En la majoria de casos de la replicaci\xc3\xb3 natural de l\'ADN, l\'encebador per a la s\xc3\xadntesi i replicaci\xc3\xb3 d\'ADN \xc3\xa9s una cadena curta d\'ARN (que es pot fer de novo). Aquest ARN \xc3\xa9s produ\xc3\xaft per la primasa, i posteriorment \xc3\xa9s eliminat i reempla\xc3\xa7at per ADN per una polimerasa reparadora._NEWLINE_Moltes de les t\xc3\xa8cniques de laboratori de bioqu\xc3\xadmica i biologia molecular que utilitzen l\'ADN polimerasa, com la seq\xc3\xbcenciaci\xc3\xb3 d\'ADN i la PCR, necessiten encebadors d\'ADN. Aquests encebadors normalment s\xc3\xb3n curts, oligonucle\xc3\xb2tids sintetitzats qu\xc3\xadmicament, amb una longitud d\'uns vint parells de bases. S\'hibriditzen amb un ADN diana, que aleshores ser\xc3\xa0 copiat per la polimerasa.'